En mindre fiskekutter er stødt på grund ud for stranden ved Klitmøller lige der, hvor verdens 32 bedste bølgevindsurfere i eftermiddag tager hul på årets World Cup i Cold Hawaii. Kutteren stødte på grund i løbet af i nat og ligger cirka 50 meter fra stranden. - Det svarer til, at man placerer en fiskekutter midt på Aalborg Stadion og spiller videre, siger Ole Wejse Svarrer, der er pressechef ved World Cuppen i Klitmøller til TV2/Nord. Fiskekutteren ligger nemlig på det sted, hvor bundforholdene er bedst for surferne i Klitmøller. Det er endnu uvist, om fiskekutteren bliver fjernet og derfor er surferne indtil videre tvunget til at surfe udenom den grundstødte kutter. Men det er endnu uklart, om konkurrencen kommer i gang som planlagt senere på dagen. - Jeg tror, at vi kan gennemføre konkurrencen, men det er da irriterende for surferne at skulle sejle rundt om en grundstødt kutter. Om ikke andet så husker man 2014- udgaven af World Cup i Cold Hawaii for året, hvor surferne skulle navigere uden om en fiskekutter, siger Event Manager for KIA Cold Hawaii World Cup, Robert Sand. Alarmen gik kl 04.10 til Kystredningstjeneste i Hanstholm, der sendte en redningsbåd i vandet og bjærgede besætningen fra kutteren. Redningstjenesten var i tæt dialog med Søværnets Operative Kommando, hvoraf ordren lød, at skibet af miljømæssige og juridiske årsager ikke måtte bjærges væk i nat. Det er angiveligt op til ejeren og hans forsikringsselskab, hvornår det sker. Kutteren var angiveligt på vej fra Hanstholm mod syd, da det af ukendte årsager stødte på grund.

Opsummering:
En fiskekutter er stødt på grund ud for Klitmøller i nat, og det truer ugens World Cup. Ifølge de seneste meldinger bliver kutteren bjerget mandag aften.